
Gergely Zoltán polgármester: Köszönti a megjelenteket. Megállapítja, hogy a Képviselő-testület teljes létszámmal jelen van, határozatképes és megnyitja az ülést. Jegyzőkönyvvezetőnek Nagy Ilona Rékát javasolja, kinek személyével a Képviselő-testület egyhangúlag egyetértett. 
Napirendi pontoknak a meghívóban szereplőket javasolja, melyek a következők:

1./ Beszámoló a két ülés között végzett munkáról
2./ Jászárokszállás Csatornázásáért Alapítvány működéséről, az önkormányzati pénzek felhasználásáról szóló tájékoztató

3./ A Jászárokszállási Cukorbetegek Klubja Közhasznú Szervezet tájékoztatója tevékenységéről, munkájáról

4./ A Kertbarát Kör és a Kisállattenyésztők Egyesületének javaslattétele a környezetvédelem és a környezettudatos életmód segítésére, komposztálási program megvalósítására, fásításra, valamint a temető talajvizének elvezetésére
5./ Előterjesztések
a) Előirányzat-módosítás 

b) A Jászsági Szolidaritási Alaphoz történő csatlakozás elutasításáról 

c) Fogorvosi pályázatok elbírálásáról

d) Parlagfű-mentesítési akció szervezéséről, pályázati támogatás elfogadásához és önerő növeléséhez

e) Kulturális intézmények továbbképzési tervének módosítása

f) Közműfejlesztési hozzájárulás teljes összegének elengedéséről

g) Önkéntes Tűzoltóság Jászárokszállás energiamérő-berendezéseinek saját nevükre történő átírásáról
h) Az Önkéntes Tűzoltóság – Jászárokszállás, Árpád tér 1. – „C” épület garázs belső padlószintjének süllyesztésével járó munkálatokhoz tulajdonosi hozzájárulás megtagadásáról

i) A 107/2010. (IV. 29.) határozat visszavonása, valamint az Önkéntes, illetve a Köztestületi Tűzoltóság számára az Önkormányzat tulajdonát képező Jászárokszállás, Széchenyi u. 1. szám alatti ingatlan belső udvar használatának megtiltása
j) A pályázati önerő biztosítása felújított tűzoltó gépjárműfecskendő és nagy értékű felszerelések beszerzéséhez szóló 110/2010. (IV. 29.) határozat visszavonása
k) Gépjármű költségtérítés megállapítása
l) Víziközmű követelés elengedése
m) A Jászsági Támogató Szolgálat gazdasági társaság fenntartásában való átadásának támogatásáról
n) Szándéknyilatkozat a Családsegítő és Gyermekjóléti Szolgálatnak a Jászsági Többcélú Társulás fenntartásába adásáról 

o) Oktatási Bizottság tájékoztatója a Városi Könyvtár SZMSZ-éről

p) Oktatási Bizottság tájékoztatója a DFG. számítógépeinek selejtezéséről 

q) Polgármester tájékoztatója a 0170/114 hrsz-ú szántó ajándékozásának elfogadásáról

r) Jászárokszállás Városáért Alapítvány Alapító Okiratának módosításáról
6./ Zárt ülés
A Képviselő-testület a napirendi pontokat egyhangúlag elfogadta. 

98/2011. (VI. 30.) határozat:

/Napirendi pontok elfogadásáról/

 Jászárokszállás Város Önkormányzatának Képviselő-testülete a 2011. június 30-i soros ülés napirendi pontjait egyhangúlag elfogadta. 

Gergely Zoltán polgármester: Köszönti Szabó Benedeknét, Jászdózsa Község Jegyzőjét, aki a helyettesítő jegyzői feladatokat látja le az ülésen. A zárt ülés egyik témája a jegyző választás lesz, a jelenlegi aljegyző is érintettje lesz, így a mai testületi ülés jogi felügyeletét nem láthatja el. Elmondja, hogy Szabó Benedekné jegyző asszonyt Jászárokszállás Város Önkormányzata a hivatalos eljárás szerint kérte ki Jászdózsa Község Önkormányzatától a helyettesítői jegyzői feladatok ellátására. 

Interpellációk
Gergely Zoltán polgármester: Gergely Béláné képviselőnek adja meg a szót interpellációja megtételére. 
Gergely Béláné képviselő: Elmondja, hogy Jászárokszállásra érkezve a vámosgyörki út mellett a helységnévtáblát követő részen, a város belterületén katasztrofális állapotok vannak. Az út menti gaz- és gyomirtás a Közútkezelő Kht. feladata volna, amelyet a megye tábláig meg is tettek, azt követően viszont nem. Kéri, hogy a polgármester vegye fel az illetékesekkel a kapcsolatot, hogy hozzák elfogadható állapotba ezt a szakaszt. A helységnévtáblát követően található egy elhagyott, nem művelt terület is, amelyen tudomása szerint egy vállalkozó benzinkutat tervezett építeni. Úgy gondolja, hogy őt is lehet karbantartásra kötelezni, mert katasztrofális, ahogyan a terület most kinéz, mert nincs rendezve a talaj és gyomos. Az önkormányzatnak van lehetősége felszólítani a tulajdonost, mivel a helységnévtáblát követően helyezkedik el. Intézkedést kér az önkormányzat részéről.
Csomor János képviselő: Interpellációjában köszönetét szeretné kifejezni az iskolák előtt felfestett gyalogátkelőhelyek ügyében tett intézkedésért.. Bízik benne, hogy a festés már tartósabb festékanyaggal készült el. Megköszöni Gergely Zoltán polgármester közbenjárását. 
Csőke István képviselő: Az útépítésekkel kapcsolatos érdekeltségi hozzájárulások miatt interpellál. Különböző számlákon sokan gyűjtik az útfejlesztési hozzájárulásokat, a képviselő-testület azt ígérte a tavasszal, hogy a költségvetés tárgyalása után visszatér a kérdésre és választ ad a lakosoknak, hogy mire számíthatnak a jövőt illetően. A közeljövőben tájékoztatni kell a lakosokat, hogy ha összegyűjtötték a pénzt, mi várható, milyen reményeink vannak. 

Gergely Zoltán polgármester: Válaszában elmondja, hogy az útszegély igazításával kapcsolatban megkeresik a közútkezelőt. Telefonon már többször megtették, de elsősorban a parlagfű miatt jönnek ki. A vállalkozót is felszólítják a benzinkútnak szánt terület rendbetételére. A kőrakások elegyengetésére nem, de arra kötelezhetik, hogy rendben tartsa a területét. A gyalogátkelők felfestése hosszadalmas és néhol megmosolyogtató tárgyalások után történt. Most egy tartós anyaggal festették fel a gyalogátkelőt az iskoláknál. Megkönnyebbüléssel mondhatják el, hogy nem volt baleset az elmúlt fél év alatt. Ez nagyrészt a polgárőröknek és a pedagógusoknak, autósoknak köszönhető, akik nagyon odafigyeltek a gyerekekre. Az útépítésekkel kapcsolatban elmondja, hogy lesz egy új pályázat a Széchenyi Tervben, a gyűjtő utakra és összekötő utakra vonatkozóan. 

Bakainé Magyari Melinda műszaki irodavezető: Elmondja, hogy a pályázat hamarosan megjelenik. Támogatja a belterületi utak építését vagy felújítását, de kedvező lehetőség, hogy nem csak egy útra vagy összefüggő szakaszra lehet pályázni, hanem a város különböző pontjain elhelyezkedő utakra is. A rendelkezésre álló forrás kétmilliárd forint, húsz pályázatot támogatnak. Vannak olyan műszaki előírások, amelyeket teljesíteni kell a pályázat beadásához. Minimum ötvenmillió forint a támogatás, maximum százmillió forint, a támogatottsági arány 90%. 
Gergely Zoltán polgármester: Elmondja, hogy a Bajcsy út felújítására is ezen a pályázaton nyerték el a támogatást. Várhatóan szeptember 15-ig lehet benyújtani a pályázatokat. Kéri a képviselőket, hogy tegyenek javaslatokat az érintett utcákkal kapcsolatban. A tervezést a következő héten szeretnék megrendeltetni. 
Lezárja az interpellációs időszakot, majd szavazásra bocsátja az interpellációra adott válaszokat. 

Megállapítja, hogy a Képviselő-testület egyhangúlag elfogadta az interpellációkra adott válaszokat és meghozta az alábbi határozatot:  

99/2011. (VI. 30.) határozat:

/Interpellációk elfogadásáról/

Jászárokszállás Város Önkormányzatának Képviselő-testülete az interpellációkra adott válaszokat egyhangúlag elfogadta.
1. napirend: A REGIO-KOM Térségi Kommunális Szolgáltató Társulás módosításokkal egységes szerkezetbe foglalt Társulási Megállapodásának elfogadásáról

Gergely Zoltán polgármester: Javasolja, hogy a Regio-Kom Társulás Társulási Megállapodásának módosítását tárgyalja elsőként a Képviselő-testület, mivel a határozatot már várják a társulásnál. A módosított dokumentumot csak akkor írhatja alá, ha a testület meghozta a határozatot. Az előterjesztést mindenki megkapta, amelynek lényege, hogy a Társulás a módosítást követően vállalkozhat is, úgy, hogy egy kft-t alapíthat a hulladékszállítási feladatokra. Tizennégy településnek jár le a hulladékszállítási szerződése, közvetlenül erre a feladatra csak olyan céget bízhatnak meg, amely 95 %-ban saját tulajdonukban van, ilyen például a jászárokszállási Víziközmű. Így az önkormányzatnak nem kell közreműködnie ebben, a lehetőség azokra a településekre vonatkozik, ahol más cégek végzik a szállítást. 
Petró Géza képviselő: Elmondta, hogy a Pénzügyi Bizottság egyhangúlag támogatta az előterjesztést. 

Gergely Zoltán polgármester: Szavazásra teszi fel a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot: 

100/2011. (VI.30.) határozat:

/A REGIO-KOM Térségi Kommunális Szolgáltató Társulás módosításokkal egységes szerkezetbe foglalt Társulási Megállapodásának elfogadásáról/

Jászárokszállás Város Önkormányzata a helyi önkormányzatok társulásairól és együttműködéséről szóló 1997. évi CXXXV. törvény 4.§ (1) bekezdés b) pontjában foglalt felhatalmazás alapján a REGIO-KOM Térségi Kommunális Szolgáltató Társulásnak a módosításokkal egységes szerkezetbe foglalt Társulási Megállapodását a Társulási Tanács 2011. május 20. napján hozott 17/2011. (V.20.) határozatával jóváhagyott tartalommal - a mellékelt írásbeli előterjesztés szerint - elfogadja és jóváhagyja.

Az Önkormányzat felhatalmazza Dr. Knorr János ügyvéd Irodáját (5100 Jászberény, Dózsa Gy. út 31.) az egységes szerkezetbe foglalt Társulási Megállapodás Magyar Államkincstár Jász-Nagykun-Szolnok Megyei Területi Igazgatósága (5002 Szolnok, Liget út 6.) és a helyi önkormányzatok feletti törvényességi felügyeletet gyakorló szervezet felé történő benyújtására, és az eljárásban jogi képviselet ellátására.

A Képviselő-testület felhatalmazza a Polgármestert a Társulási Megállapodás aláírására.

Jelen határozat egy példányát kiadmányozni rendeli a REGIO-KOM Térségi Kommunális Szolgáltató Társulás részére.

Határidő: azonnal

Felelős: polgármester.

Erről értesülnek: 1./ REGIO-KOM Társulás 5100 Jászberény, Lehel vezér tér 18.

 2./ Dr. Knorr János ügyvéd Irodája 5100 Jászberény, Dózsa Gy. út 31.

 3./ Irattár.

Gergely Zoltán polgármester: Szünetet rendel el a határozat elkészítésének idejére. 

Szünet elrendelése 14 óra 21 perc és 14 óra 23 perc között. 

2. napirend: Beszámoló a két ülés között végzett munkáról 

Gergely Zoltán polgármester: Következő napirendi pontként a két ülés közötti beszámolót ajánlja be. Április 29-től napjainkig tartalmazza az eltelt időszak eseményeit, melynek fő pontjait emeli ki. Megtörtént a Bajcsy úti beruházás műszaki átadása, a Colas Út Zrt. jó színvonalon készítette el az utat és adta át használatra. Május 1-jén ünnepelte a város húsz éves évfordulóját, amelyen sok színes program volt, szép számú, érdeklődő közönséggel. Ezúton is köszöni a résztvevők jelenlétét, így Tarlow város küldöttségét, akik mintegy 1200 km-t utaztak azért, hogy részt vegyenek az ünnepségen. Újireg küldöttsége az elszármazott jászárokszállásiakat képviselte. Részt vett a Kisvárosi Önkormányzatok Országos Szövetségének rendezvényén, amelyet a tatai edzőtáborban tartottak meg. Itt Tállai András államtitkár úr az önkormányzatokat érintő változásokról tartott tájékoztatót. A Jászárokszállási Polgárőrség közgyűlésén köszönte meg a polgárőrök közbiztonságért végzett munkáját. Mivel továbbra is kevés rendőr van Jászárokszálláson, Jászdózsán és Jászágón, támogatja, hogy továbbra is aktívan tevékenykedjenek a város közbiztonságának javításáért. A buszmegállók átépítésére megnyert kistérségi pályázat több egyeztetésére sor került, a közbeszerzési eljárás folyamatban van. Bízik benne, hogy a buszforduló átépítése, a környező járdák díszburkolattal való ellátása és a vízelvezetés megoldása még az idei évben megtörténik. A Dobó úti óvodacentrum kiviteli tervét várják, amit követően a terveik szerint a közbeszerzési kiírás még július hónapban kiírásra kerül. Legkésőbb szeptemberben elindulhat az óvodacentrum kivitelezése. 2012. szeptember 1-re már átkerülhet a négy óvodai csoport a Gyóni úti óvodaépületből az óvodacentrumba. A REGIO-KOM Társulás jászberényi közgyűlésén döntöttek a megállapodás módosításáról, melyet a Testület tárgyalt az előző napirendi pontban. A Szedd magad! országos program keretében szedték össze a Szekeres- és a Bódis-tó környékén található hulladékot. Megköszöni a Kertbarát Kör, a Nyugdíjasok Egyesülete tagjainak és a polgárőröknek részvételét. Az elsőáldozási szentmisén örömmel tapasztalta, hogy sok elsőáldozó és hozzátartozó vett részt az ünnepen. Öröm, hogy az óvodáskorúak létszáma ősszel húsz fővel több lesz, mint az idei évben. A LEADER pályázatok főbb szempontjait tartalmazó listát eljuttatta a képviselőknek, amelyek alapján augusztusban kiírásra kerülnek a pályázatok. Mintegy tíz területen lehet pályázni, kéri a civil szervezeteket, hogy vegyenek részt a kiírásokon. Az ÉMÁSZ Rt. közgyűlésén tárgyaltak a szektort érintő legfontosabb kérdésekről, problémákról. Minden megbeszélésen elhangzik, az ügyfelek számára mennyire fontos volna a számla egyszerűsítése, hogy mindenki értelmezni tudja az adatokat. Ígéretet tett a cég, hogy a törvényi kereteken belül ez meg fog történni. A kistérségi társulásnál egyeztettek a Támogató Szolgálat működéséről, mely a testületi ülés napirendi pontjai között is szerepel. A város költségvetésében 2,6 millió forint többlet keletkezne, ha az elvi támogatást elfogadják, hogy a kistérségi társulás működtesse a Családsegítő Szolgálatot. Ebben az esetben önkormányzati hozzájárulás nélkül működne a szolgáltatás. A Mátraaljai Vízgazdálkodási Társulás tanácskozásán megköszönte a Szarvágy-patak medrének kotrását is. 
Június 2-án a Deák Ferenc Gimnázium, Közgazdasági és Informatikai Szakközépiskola leköszönő és új vezetésével az átadás-átvételi eljárás pontosítását végezték. A gimnázium új igazgatója július 1-jén veszi át a vezetést. Az átadás-átvétel részletesen és nagyon alaposan történik. 
Az előző testületi üléseken tárgyaltak a kialakítandó hulladékudvarról, amelyet a Víziközmű területén helyeznének el. A költségvetése több mint hatvanmillió forint, amelyhez jelentős támogatást is kaphat az önkormányzat. A tervekben szereplő, a hulladékudvart megközelítő út a MÁV Zrt. területét érintette volna, amelyhez a vállalat nem járult hozzá. Emiatt az önkormányzat területén található mázsaházat lebontatták, így megoldva az udvarnak a közterülethez csatlakozását az engedélyek megszerzése érdekében. 
Az önkormányzati intézményeknél gondoskodni kell a munka átszervezéséről, a negyvenéves szolgálati viszonyból nyugdíjba vonuló női dolgozók helyettesítéséről. A bölcsődében két technikai dolgozói munkakört összevontak a nyugdíjazások miatt, így összesen öt fő dolgozói, huszonöt fő az ellátott gyermekek száma. 

Június 7-én írta alá a Dobó úti óvodacentrum támogatási szerződését, a 100.000.000,- Ft megnyert támogatás finanszírozásával kapcsolatban. 
A jászárokszállási Patika Nap nagysikerű rendezvény volt. Jászfényszarun tizennyolc térfigyelő kamerás rendszert helyeztek üzembe, az önkormányzat saját beruházása keretében. Jászárokszálláson még várni kell arra, hogy elegendő rendőr legyen, csak azt követően foglalkozhatnak ezzel a kérdéssel, de napirenden kell tartani. 
A búcsúzó nyolcadik osztályosokat köszöntötte a Széchenyi István Általános Iskolában. Az Iskolakonyha működésével kapcsolatos gondokról, javaslatokról tartott megbeszélést az érintett intézmények vezetőivel. Keresik annak lehetőségét, hogy szeptembertől két menüt kínáljanak, hogy az életkori igényeknek minél jobban megfeleljenek. 
A Szarvágy-patak védmű tervei elkészültek, a Magyar Pályázati Iroda Zrt. részére megküldték a dokumentumokat, hogy keressék a pályázati lehetőségeket. Jelenleg a partnerek keresése a fő feladat, mert a vízfolyás állami tulajdonban és kezelésben van. Az ÉKÖVIZIG elvi támogatását adta, de a pályázatban tevékenyen nem tudnak részt venni. A megyei kormányhivatal bevonásával a pályázat 100%-os támogatottságot kaphatna. Az elkészült tervek az önkormányzatnak már 5 millió forintjába kerültek. 

A lengyelországi utazás részleteit tárgyalták meg az iskolák vezetőivel. Negyven gyermek és öt kísérő utazik el Tarlow testvérvárosba augusztus 7-én, majd augusztus 13-án érkeznek vissza. A lengyel küldöttség augusztus 15-én érkezik és 21-én utaznak haza. Bizalmát fejezte ki azzal kapcsolatban, hogy ismét nagyon sok és kellemes élménnyel gazdagodnak majd a gyermekek az utazás során. 

Gergely Béláné képviselő: Megállapítja, hogy a két ülés közötti időszak igazán eseménydús volt. Tájékoztatást kér a polgármestertől a Bajcsy úttal kapcsolatos kötbér megállapításának, az esetleges megfizetésének ügyében hol tartanak a tárgyalások. 

Kovácsné Tősér Zsuzsanna képviselő: Úgy gondolja, hogy testületi állásfoglalásban is megköszönhetnék a polgárőrség által végzett munkát. A jászfényszarui térfigyelő kamerarendszer átadásával kapcsolatban azt kérné, hogy keressék továbbra is annak lehetőségét, hogyan lehetne a városban is ezt elérni. A rendszer működtetése a rendőrség feladatai közé tartozna. Elmondja, hogy a gyermek tánccsoportokkal a mai napon érkeztek haza Horvátországból. Nagyon sok elismerést és meghívást kaptak más fellépésekre. Megköszöni a képviselő-testületnek, hogy támogatja az ilyen jellegű programokat és tolmácsolja a szülők köszönetét is. 
Petró Géza képviselő: A Déryné utca és a Széchenyi út sarkán található artézi kút felújításával kapcsolatban érdeklődik arról, hogy a Jászárokszállás Városáért Alapítványnak van-e saját forrása a munkálatokra?

Gergely Zoltán polgármester: Elmondja a Bajcsy úttal kapcsolatban, hogy a MAPI Zrt. számítása szerint hét napos túllépés volt, amely 2,1 millió forint kötbért jelent. A szerződés alapján a kötbért a számla kifizetése után nyolc nappal kell átutalni az önkormányzatnak. Erről már jegyzőkönyvvel is rendelkeznek. 

Támogatja a javaslatot, hogy a testület határozatban köszönje meg a polgárőrség munkáját, mert a folyamatos járőrözésüknek is van visszatartó ereje. A térfigyelő rendszerrel kapcsolatban felkéri Szabó Benedekné jegyző asszonyt, hogy ismertesse a jászdózsai térfigyelő kamerák használatával kapcsolatos tapasztalatait. 

Szabó Benedekné helyettesítő jegyző: Elmondja, hogy fejlesztésre szorul a rendszer. Jászdózsán négy kamera van felszerelve, volt rá eset, hogy ennek köszönhetően értek tetten rongáló fiatalokat. Fontos volna több kamerát felszerelni a község biztonsága érdekében. A településeknek mindenképpen keresni kell azokat a lehetőségeket, amelyekkel kiépíthetik vagy bővíthetik a kamerarendszert. 

Gergely Zoltán polgármester: Elmondja, hogy a Jászárokszállás Városáért Alapítvány kuratóriumának döntése szerint keresik annak lehetőségét, hogy a képviselő-testület ígéretének megfelelően minden évben egy artézi kutat visszaállítsanak a városban. A kuratórium javaslata szerint a Déryné utca és Széchenyi út sarkán már korábban elapadt kút felújítása legyen az első. Jelenleg erre nincs forrás. Bíznak abban, hogy a cél ismeretében esetleg több átutalás lesz az alapítvány számlájára. Először ismerni kell a kivitelezési ajánlatokat, a tervezést el kell kezdeni az idei évben. 
Gergely Béláné képviselő: Arról érdeklődik, hogy hozzávetőlegesen mennyiben kerülhet a kút felújítása. 

Gergely Zoltán polgármester: Elmondja, hogy a közel tíz éve elkészült, a Postánál található kút 2 millió forintba került. Az a kút 176 méter mély, de az eredeti vízadó réteg annyira elapadt, hogy most szivattyúval veszik fel a vizet. Olyan szakembereket keresnek, aki előre meg tudja állapítani a pozitív nyomással bíró szintet, mert a működő kútnál félévente ki kell tisztítani a vasoxid tartalmú iszapot a szivattyúból. Korábban hét artézi kút működött a városban, amelyeket szeretnének újra működőképessé tenni. 
Gergely Béláné képviselő: Arról érdeklődik, hogy milyen szakember vagy cég alkalmas ennek megállapítására? 

Gergely Zoltán polgármester: Elmondja, hogy egy ceglédi cég végezte a korábbi vizsgálatokat. Első körben őket fogják megkeresni. 

Lezárja a vitát és szavazásra teszi fel a két ülés között végzett munkáról szóló beszámolót. 

Megállapítja, hogy a szavazás egyhangú volt és a Képviselő-testület meghozta az alábbi határozatot:

101/2011. (VI. 30.) határozat:

/Két ülés között végzett munkáról szóló beszámoló elfogadásáról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót egyhangúlag elfogadta és köszönetét fejezi ki a Polgárőrség munkájáért. 

Erről értesül: 1. Polgárőrség


2. Irattár.

3. napirend: Jászárokszállás Csatornázásáért Alapítvány működéséről, az önkormányzati pénzek felhasználásáról szóló tájékoztató

Gergely Zoltán polgármester: Elmondja, hogy a Jászárokszállás Csatornázásáért Alapítvány működéséről, az önkormányzati pénzek felhasználásáról szóló tájékoztatót a képviselők megkapták. Átadja a szót Jakus Józsefnek, a Víziközmű vezetőjének. 

Jakus József intézményvezető: Röviden beajánlja a Jászárokszállás Csatornázásáért Alapítvány működéséről szóló tájékoztatót. Megerősíti, hogy az alapítvány elvégezte munkáját, a hálózat megfelelő módon lett kiépítve. 

Gergely Zoltán polgármester: Hozzáfűzi, hogy az üdülőterület OTP-LTP és Fundamenta szerződései 2012-ben járnak le, a hitellel pedig 2013-ban kell elszámolni. Minden remény szerint a befizetések várhatóan fedezni fogják a felvett hitel összegét, de még nagyon sok szerződést nem kötöttek meg a felszólítások ellenére sem, ugyanakkor illegális rákötésekkel is találkoztak. A rendszer jó minőségben készült el, a tisztítómű felújításával együtt 2,5 milliárd forintba került a beruházás. Elmondja, hogy a kuratórium munkáját költségtérítés nélkül végzi, ezúton is megköszöni a tagok tevékenységét és lezárja a napirendi pontot. 
4. napirend: A Jászárokszállási Cukorbetegek Klubja Közhasznú Szervezet tájékoztatója tevékenységéről, munkájáról
Gergely Zoltán polgármester: Elmondja, hogy a Jászárokszállási Cukorbetegek Klubja Közhasznú Szervezet tevékenységéről, munkájáról szóló tájékoztatót a képviselők megkapták. Átadja a szót Veres Lászlónak, a Jászárokszállási Cukorbetegek Klubja vezetőjének. 

Veres László civil szervezet vezetője: Röviden beajánlja a civil szervezet munkájáról szóló tájékoztatót. Elmondja, hogy azok a rendezvényeik voltak igazán sikeresek, amelyekhez megnyerték a képviselő-testület támogatását, partnerségét. A jövőben is szeretné fenntartani, erősíteni az együttműködést. 

Drapos Béláné alpolgármester: Elmondja, hogy a Szociális Bizottság megtárgyalta a tájékoztatót és tudomásul vette az elhangzottakat. A Cukorbetegek Klubja pártolójaként jól ismeri a klub működését. Nagyon sokat tesznek a betegek közérzetének javításáért. Véleménye szerint nagyobb összefogásra volna szükség a vezetőségen belül, jobban be kellene vonni a vezetőséget és a többi tagot bizonyos feladatok ellátásába. Az egyesület 2008-ban megkapta a Jászárokszállás Városáért kitüntetést, amely továbbra is ösztönözheti a szervezetet a további együttműködésre, az önkormányzat támogatására a jövőben is számíthatnak.
Gergely Zoltán polgármester: Elmondja, hogy a fizikoterápiával kapcsolatban megkereste a jászberényi kórház vezetőségét, de elutasították a kérésüket a szolgáltatás kihelyezésével kapcsolatban. Az OEP illetékes főosztálya részéről is azt nyilatkozták, hogy a kórházi ellátást támogatják. A jelenlegi szolgáltatást Jászárokszállás költségvetéséből finanszírozzák. Helyettesítő személyt egyelőre nem találtak, de szívesen várják a jelentkezőket. Bízik benne, hogy az OEP is felismeri a helyi szolgáltatásban rejlő lehetőségeket, mert ebben az esetben megtakaríthatják az útiköltséget és a beteg számára is hatékonyabb lehet a fizikoterápia. Megköszöni a tájékoztatót, kéri a képviselő-testületet, hogy a tájékoztató tudomásul vételét erősítse meg, majd további jó munkát kíván az egyesületnek. 
5. napirend: A Kertbarát Kör és a Kisállattenyésztők Egyesületének javaslattétele a környezetvédelem és a környezettudatos életmód segítésére, komposztálási program megvalósítására, fásításra, valamint a temető talajvizének elvezetésére
Gergely Zoltán polgármester: A Kertbarát Kör és a Kisállattenyésztők Egyesülete javaslattételének ismertetésére felkéri Drapos Béláné alpolgármester asszonyt. 

Drapos Béláné alpolgármester: A Kertbarát Kör elnökeként ajánlja be a napirendet. Tájékoztatójában ismerteti a két civil szervezet által a Képviselő-testület elé terjesztett javaslatokat. A környezetvédelem és a környezettudatos életmód segítésére, a komposztálási program megvalósítására, a város köztereinek fásítására, valamint a temető talajvizének elvezetésének megoldására tettek javaslatokat. 
Gergely Zoltán polgármester: Elmondja, hogy a Pénzügyi és Városfejlesztési Bizottság javasolta a tájékoztató tudomásul vételét. 

Gergely Béláné képviselő: Elmondja, hogy a Kertbarát Kör és a Flóra Virágkedvelők Egyesülete egyaránt nagyon sokat tesz a város szépítéséért. A képviselő-testület tagjaként és mint óvodába-bölcsődébe járó gyermekek nagymamája, megköszöni a Kertbarát Körnek a Lehel úti óvoda és a Bölcsőde udvarának szépítésében végzett munkáját. Támogatja, hogy a képviselő-testület nyilvánítson köszönetet a Kertbarát Kör munkájáért. 

Csomor János képviselő: Megerősíti, hogy a gyermekintézmények udvarának rendezésében nagyon sok feladatot vállalt a civil szervezet, támogatja a köszönetnyilvánítást. 

Gergely Zoltán polgármester: Szavazásra bocsátja a Kertbarát Kör felé köszönetnyilvánításról szóló javaslatot. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:
102/2011. (VI. 30.) határozat:

/Köszönetnyilvánítás a Kertbarát Kör munkájáért/
Jászárokszállás Város Önkormányzatának Képviselő-testülete köszönetét fejezi ki a Kertbarát Kör munkájáért. 
Erről értesül: 1. Kertbarát Kör



2. Irattár

6. napirend: Előterjesztések 
a) Előirányzat-módosítás

Gergely Zoltán polgármester: Az előirányzat-módosításról szóló előterjesztés beajánlására felkéri Szabóné Hegedűs Zsuzsanna pénzügyi irodavezetőt.

Szabóné Hegedűs Zsuzsanna pénzügyi irodavezető: Elmondja, hogy a 2011. évi költségvetési rendelet módosítását a Magyar Államkincstár által már közölt központosított előirányzatok, normatív és kötött támogatások, valamint az áprilisi lemondás miatti előirányzat-csökkenés indokolta. A rendelet változásait az 1. és a 2. számú mellékletek tartalmazzák. A 2011. évi költségvetés finanszírozási bevételekkel csökkentett bevételi főösszegét 1.491.931.000,- Ft-ban, a finanszírozási kiadásokkal csökkentett kiadási főösszegét 1.618.028.000,- Ft-ban állapítja meg. A finanszírozási bevételek és a finanszírozási kiadások változatlanok maradnak. 
Petró Géza képviselő: Elmondja, hogy a Pénzügyi és Városfejlesztési Bizottság támogatta az előterjesztést. 

Gergely Zoltán polgármester: Kihangsúlyozza, hogy a módosítás a birtokukban lévő adatok alapján készült el. További adatváltozások esetén soron kívüli ülésre is sor kerülhet, mert a pontos adatok nem ismertek még. Szavazásra teszi fel az előterjesztést. Megállapítja, hogy a Képviselő-testület egyhangúlag elfogadta a módosítást és meghozta az alábbi rendeletet:

Jászárokszállás Város Önkormányzata Képviselő-testületének 12/2011.(VII. 01.) rendelete az Önkormányzat 2011. évi költségvetéséről szóló  1/2011. (II.11.) rendeletének módosításáról

A rendelet a jegyzőkönyv mellékletét képezi. 
b) A Jászsági Szolidaritási Alaphoz történő csatlakozás elutasításáról 

Gergely Zoltán polgármester: A Jászsági Szolidaritási Alapról szóló előterjesztésről elmondja, hogy a Képviselő-testület már korábban tárgyalta és úgy döntött, nem kíván csatlakozni az alaphoz. 

Petró Géza képviselő: Elmondja, hogy a Pénzügyi Bizottság javasolta az elutasító határozat fenntartását. 

Gergely Zoltán polgármester: Az újabb megkeresés miatt került ismét a Képviselő-testület elé a határozati javaslat. Szavazásra teszi fel a javaslatot. Megállapítja, hogy a Képviselő-testület egyhangúlag elutasította a csatlakozási javaslatot és meghozta az alábbi határozatot:
103/2011. (VI. 30.) határozat:

/A Jászsági Szolidaritási Alaphoz történő csatlakozás elutasításáról/

Jászárokszállás Város Önkormányzatának Képviselő-testülete a Jászsági Szolidaritási Alaphoz nem csatlakozik, létrehozását nem támogatja.

Felelős: polgármester

Határidő: értelemszerűen.

Erről értesülnek: 1./ Jászsági Önkormányzatok Szövetsége 5100 Jászberény, Szabadság tér 16.

 2./ Jánoshida Község Polgármestere 5143 Jánoshida, Fő út 28.

 3./ Irattár.

c) Fogorvosi pályázatok elbírálásáról

Gergely Zoltán polgármester: A fogorvosi pályázatok elbírálásával kapcsolatban felkéri dr. Gábris Emese aljegyzőt az előterjesztés ismertetésére. 
Dr. Gábris Emese aljegyző: Elmondja, hogy a Képviselő-testület a 2011. május 26-i soron kívüli ülésen írt ki pályázatot a II. számú fogorvosi körzet fogorvosi állásának vállalkozási formában való betöltésére. A pályázati feltételek a vonatkozó jogszabályoknak megfelelően kerültek kialakításra, a pályázatok beadási határideje 2011. június 27. volt. A felhívásra kettő darab felhívás érkezett, Dr. Szabó Boglárkáé és a Dekor-Dent Fogászati és Szájsebészeti Bt-é. A pályázati feltételeknek mindkét pályázat megfelelt, a pályázatok részleteit tartalmazza az előterjesztés melléklete. A pályázatokat az Egészségügyi, Szociális és Családvédelmi Bizottság ülésén véleményezte. A pályázók hozzájárultak a pályázat nyílt ülésen való elbírálásához. 

Dr. Olajos Gyula képviselő: Ismerteti a Szociális Bizottság véleményét, mely szerint Dr. Szabó Boglárka pályázatát támogatta a bizottság. Dr. Szabó Boglárka vállalja a helyben lakást és teljes munkaidőben látná el a fogorvosi praxis működtetését. A másik pályázónál két orvos, heti két alkalommal vállalta volna a praxis működtetését. 

Gergely Zoltán polgármester: Elmondja, hogy mindkét pályázó indult az előző kiíráson is, akkor már megismerték a részleteket. Dr. Szabó Boglárka, lánykori nevén Dr. Csiki Boglárka diplomáját időközben honosították, így ez az akadály is elhárult a praxis betöltése előtt. 

Gergely Béláné képviselő: Arról érdeklődik, hogy amennyiben az új orvos hamarabb megszerzi a szükséges engedélyeket, mint a praxis betöltésére javasolt határidő, megkezdheti-e a működését?

dr. Gábris Emese aljegyző: Elmondja, hogy a határozat végrehajtására vonatkozóan egy végső határidő szerepel, nincs akadálya a működés hamarabb történő megkezdésének. 

Dr. Olajos Gyula képviselő: Véleménye szerint a legkorábbi időpont szeptember 1. lehet, a működési engedély megszerzése, OEP szerződés megkötése miatt. 

Gergely Zoltán polgármester: Elmondja, hogy szolgálati lakással is tudnak segíteni. Titkos szavazást rendel el, amelynek lebonyolítására az Oktatási, Sport és Ügyrendi Bizottság tagjait kéri fel. 

Csomor János képviselő: Ismerteti a titkos szavazás menetére vonatkozó szabályokat. Megállapítja, hogy valamennyi képviselő jelen van, a szavazólapon Dr. Szabó Boglárka és a Dekor Dent Bt. neve szerepel. 

Gergely Zoltán polgármester: A titkos szavazás idejére szünetet rendel el. 

Szünet elrendelése 15 óra 05 perctől 15 óra 10 perc között. 

Gergely Zoltán polgármester: Felkéri az Oktatási, Sport és Ügyrendi Bizottság elnökét, hogy ismertesse a fogorvosi pályázattal kapcsolatos titkos szavazás eredményét. 

Csomor János képviselő: Elmondja, hogy a szavazás szabályosan zajlott, minden képviselő érvényes szavazatot adott le. Megállapítja, hogy Dr. Szabó Boglárka kilenc szavazatot kapott és gratulált a praxis elnyeréséhez. 
Gergely Zoltán polgármester: Gratulál a pályázat eredményéhez. 
104/2011. (VI. 30.) határozat:

/A II. számú fogorvosi körzet fogorvosi állására beérkezett pályázatok elbírálásáról/

Jászárokszállás Város Önkormányzatának Képviselő-testülete Jászárokszállás Város II. számú fogorvosi körzete fogorvosi állására Dr. Szabó Boglárka (430131 Nagybánya /Románia/, Iuliu Maniu u. 5.) pályázó pályázatát fogadja el.

A fogorvosi praxist a pályázó vállalkozási formában, területi ellátási kötelezettséggel tölti be. A praxis átvétele ingyenes. A praxis indításához a hiányzó eszközöket az Önkormányzat, a szükséges anyagok megvásárlását a fogorvos saját költségén biztosítja.

A Képviselő-testület felhatalmazza Gergely Zoltán polgármestert, hogy a gyakorlatban már kialakult és elfogadott feltételekkel a fogorvosi alapellátásra, mint kötelező önkormányzati feladatra vonatkozó feladatellátási szerződést (megbízási szerződést) a pályázóval megkösse.

Határidő: 2011. augusztus 31.

Felelős: Gergely Zoltán polgármester

Erről értesülnek: 1./ Pályázó

2./ Pénzügyi Iroda Helyben

 3./ Irattár.

d) Parlagfű-mentesítési akció szervezéséről, pályázati támogatás elfogadásához és önerő növeléséhez
Gergely Zoltán polgármester: Elmondja, hogy a képviselő-testület a parlagfű-mentesítési akció szervezésével kapcsolatosan már hozott egy határozatot, amelyben vállalta, hogy az 500.000,- Ft-ot parlagfű-mentesítéssel kapcsolatos eszközök vásárlására fordítja. A pályázaton 181.200,- Ft-ot nyert az önkormányzat, amelyhez 318.750,- Ft-ot saját forrásként kell biztosítani. Az eszközbeszerzés megkezdődött, a megyei közgyűlés felé utólagos elszámolással lehet élni. Szavazásra teszi fel a saját forrás biztosításáról szóló határozati javaslatot. Megállapítja, hogy a Képviselő-testület egyhangúlag támogatta azt és meghozta az alábbi határozatot:

105/2011. (VI. 30.) határozat:

/Parlagfű-mentesítési akció szervezéséről, pályázati támogatás elfogadásához és önerő növeléséhez/

Jászárokszállás Város Önkormányzata pályázatot nyújtott be a Jász-Nagykun-Szolnok Megyei Önkormányzat pályázati felhívására parlagfű-mentesítési akció szervezéséhez támogatási forrás elnyerésére. A projekt célja a település üdülőövezetének, parkjainak, közösségi találkozóhelyeinek és a Gyöngyös-patak partjának mentesítése a parlagfűtől, valamint az ehhez szükséges eszközök és védőfelszerelések beszerzése. 

Az Önkormányzat az 500.000,-Ft-tal előirányzott fejlesztés megvalósulási költségéhez 318.750,-Ft-ot, azaz Háromszáztizennyolcezer-hétszázötven forintot saját forrásként a város költségvetésében biztosít.

Források:

- A pályázaton elnyert támogatás:
36,25%                                  181.250 Ft

- Saját forrás            
               
63,75%                                  318.750 Ft

Források
összesen:                                                                    500.000 Ft

A Képviselő-testület felhatalmazza a Polgármestert a szükséges nyilatkozatok aláírására.

Felelős: polgármester

Határidő: értelemszerűen

Erről értesül:  1./ Polgármesteri Hivatal Pénzügyi Irodája Helyben

                         2./ Műszaki Iroda Helyben

                         3./ Jász-Nagykun-Szolnok Megyei Önkormányzati Hivatal Térségfejlesztési és Külügyi Iroda 5000 Szolnok, Kossuth L. u. 2. I.em./146. 

                         4./ Irattár.

e) Kulturális intézmények továbbképzési tervének módosítása
Gergely Zoltán polgármester: A kulturális intézmények továbbképzési tervének módosításáról elmondja, hogy évente korszerűsíteni kell a terveket. Az idei évben a Művelődési Ház vezetője a továbbképzésére vonatkozóan halasztást kér, a Városi Könyvtár vezetője pedig a törvény által biztosított mentesség alapján kéri a képviselő-testületet, hogy mentse fel a továbbképzési kötelezettség alól.

Csomor János képviselő: Elmondja, hogy az Oktatási Bizottság megtárgyalta az előterjesztést és támogatja a határozati javaslatot, mert indokoltnak tartja a kérelmeket. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag támogatta a javaslatot és meghozta az alábbi határozatot:

106/2011. (VI. 30.) határozat:

/Kulturális intézmények továbbképzési tervének módosításáról/

1.) Jászárokszállás Város Önkormányzatának Képviselő-testülete a fenntartásában működő Petőfi Művelődési Ház, valamint a Városi Könyvtár módosított hétéves továbbképzési tervét jóváhagyja.

2.) A Képviselő-testület Ádám Gáborné könyvtárigazgató kérelmének helyt ad, és a kulturális szakemberek szervezett képzési rendszeréről, követelményeiről és a képzés finanszírozásáról szóló 1/2000. (I.14.) NKÖM rendelet 5.§-a alapján mentesíti a szervezett képzésben való részvétel alól.

3.) A Képviselő-testület felhatalmazza a Polgármestert, hogy a továbbképzéssel kapcsolatos további intézkedéseket megtegye.

Felelős: Hatósági Iroda

Határidő: 2011. július 15.

Erről értesülnek: 
 1./ Petőfi Művelődési Ház Jászárokszállás



    
 2./ Városi Könyvtár Jászárokszállás

 


 3./ Hatósági Iroda, helyben

 
 

 4./ Irattár

f) Közműfejlesztési hozzájárulás teljes összegének elengedéséről
Gergely Zoltán polgármester: A közműfejlesztési hozzájárulás teljes összegének elengedéséről szóló előterjesztés beajánlására felkéri Bakainé Magyari Melinda műszaki irodavezetőt.
Bakainé Magyari Melinda műszaki irodavezető: Elmondja, hogy Jakus László jászárokszállási lakos a Zrínyi u. 31. szám alatti telekkel kapcsolatosan kérte a hozzájárulás elengedését. A kérelmet megvizsgálva és a telket megtekintve a Műszaki Iroda megállapította, hogy a kérelemnek helye van. Kéri a határozati javaslat elfogadását, azzal a kitétellel, hogy ha a jogszabályi háttér változik és a telekre lakóingatlant építenek, a közműfejlesztési hozzájárulás teljes összegét meg kell fizetni. 

Petró Géza képviselő: Elmondja, hogy a Pénzügyi és Városfejlesztési Bizottság javasolja a határozat elfogadását. 

Kovácsné Tősér Zsuzsanna képviselő: Arról érdeklődik, hogy található-e a városban még hasonló adottságú telek, elindulhat-e valamilyen folyamat. 

Bakainé Magyari Melinda műszaki irodavezető: Válaszában elmondja, hogy lehetséges, de ezekkel az esetekkel nem a Műszaki Iroda foglalkozik. A legtöbb esetben arra hivatkozva kérik az elengedést, hogy a tulajdonosnak nincs szándéka beépíteni a területet. A kérdéses terület olyan kicsi, hogy nem lehet hasznos épületet felépíteni rajta. 

Gergely Zoltán polgármester: Elmondja, hogy a csatorna beruházás végére érve kerülnek elő ezek az esetek, ha ismét benyújtanak egy kérelmet, az is a képviselő-testület elé fog kerülni. 

Kovácsné Tősér Zsuzsanna képviselő: Javasolja, hogy hozzanak elvi határozatot arról, hogy ha a szabályoknak megfelel egy kérelem, legyen egyfajta állásfoglalás a testület részéről. Támogatja a határozati javaslatot. 

Gergely Zoltán polgármester: Elmondja, hogy nagy számban nem várható kérelem, egyenként kell ezekről tárgyalni. Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

107/2011. (VI. 30.) határozat:

/Jakus László 5123 Jászárokszállás, Gyóni u. 14. szám alatti lakos tulajdonában lévő Jászárokszállás, Zrínyi u. 31. szám alatti telken a kivetett közműfejlesztési hozzájárulás teljes összegének elengedéséről/

Jászárokszállás Város Képviselő-testülete Jakus László 5123 Jászárokszállás, Gyóni u. 14. szám alatti lakosnak a tulajdonában lévő Jászárokszállás, Zrínyi u. 31. szám alatti telekkel kapcsolatosan fennálló közműfejlesztési hozzájárulás teljes összegét elengedi, mivel a hatályos jogszabályok alapján az ingatlan beépítésre nem alkalmas.

Amennyiben az építési jogszabályok változása folytán az ingatlan beépítésre alkalmassá válik, a közműfejlesztési hozzájárulás teljes összegét meg kell fizetni. 

Felelős: polgármester, Pénzügyi Iroda

Határidő: 2011. július 31.

Erről értesülnek: 1./ Jakus László Jászárokszállás, Gyóni u. 14.



    2./ Polgármesteri Hivatal Pénzügyi Irodája



    3./ Irattár.

g) Önkéntes Tűzoltóság Jászárokszállás energiamérő-berendezéseinek saját nevükre történő átírásáról

Gergely Zoltán polgármester: Beajánlja az Önkéntes Tűzoltóság energiamérő-berendezéseinek saját névre történő átírásáról szóló előterjesztést. Elmondja, hogy a víz- és csatornadíj fizetéséről közvetlen szerződést kötött a Tűzoltóság a Víziközművel. A gáz és elektromos áram esetén azonban az Önkormányzat nevére érkezik a számla, melyet tovább számláz a Tűzoltóság felé. Az egyszerűsítés miatt készült el a határozati javaslat. 

Petró Géza képviselő: Elmondja, hogy a Pénzügyi Bizottság támogatta a határozati javaslatot.

Gergely Béláné képviselő: Javasolja, hogy a határozati javaslatban szereplő „felkéri” megfogalmazás helyett „kötelezi”szerepeljen. 

Gergely Zoltán polgármester: Szavazásra bocsátja a határozati javaslatot a javasolt pontosítással együtt. Megállapítja, hogy a Képviselő-testület a javaslatot elfogadta, és meghozta az alábbi határozatot:

108/2011. (VI. 30.) határozat:

/Önkéntes Tűzoltóság Jászárokszállás energiamérő-berendezéseinek

 saját nevükre történő átíratásáról/

Jászárokszállás Város Önkormányzatának Képviselő-testülete kötelezi az Önkéntes Tűzoltóság Jászárokszállást, mint köztestületi tűzoltóságot, hogy az általuk használt összes energiamérő-berendezés saját nevükre történő átíratását, valamint a közmű-szolgáltatókkal történő új szerződések megkötését legkésőbb 2011. augusztus 1. napjáig tegye meg. 

Felelős: Műszaki Iroda, köztestületi tűzoltóság

Határidő: 2011. augusztus 01.

Erről értesülnek: 1./ Önkéntes Tűzoltóság Jászárokszállás



    2./ Polgármesteri Hivatal Műszaki Irodája



    3./ Irattár.

Gergely Zoltán polgármester: Elmondja, hogy az Önkéntes Tűzoltóság és az Önkéntes Tűzoltó Egyesület vezetőségét is meghívták az ülésre, amelyre június 30-i dátummal érkezett válaszlevél, melyben megköszönik a meghívást, de halasztást nem tűrő feladataik miatt nem vesznek részt az ülésen. 

h) Az Önkéntes Tűzoltóság – Jászárokszállás, Árpád tér 1. – „C” épület garázs belső padlószintjének süllyesztésével járó munkálatokhoz tulajdonosi hozzájárulás megtagadásáról

Gergely Zoltán polgármester: Elmondja, hogy a határozati javaslat szerint a Képviselő-testület ne járuljon hozzá a „C” épület garázs belső padlószintjének süllyesztéséhez. A határozat meghozatalát az indokolja, hogy az erre vonatkozó kérelmét nem vonta vissza a Tűzoltóság, de az új tűzoltó gépjármű már elhelyezésre került a garázsban.
Bakainé Magyari Melinda műszaki irodavezető: Ismerteti az Önkéntes Tűzoltóságnak a garázs belső padlószintjének süllyesztésére vonatkozó kérelmét és javaslatát. Elmondja, hogy a Műszaki Iroda nem támogatta a kérelmet. 
Petró Géza képviselő: Elmondja, hogy formai döntésről van szó, a Pénzügyi Bizottság támogatta a határozati javaslatot. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

109/2011. (VI. 30.) határozat:

/Az Önkéntes Tűzoltóság - Jászárokszállás, Árpád tér 1. - „C” épület garázs belső padlószintjének süllyesztésével járó munkálatokhoz tulajdonosi hozzájárulás megtagadásáról/

Jászárokszállás Város Képviselő-testülete a rendelkezésére álló adatok és dokumentumok alapján az Önkéntes Tűzoltóság által használt, a Polgármesteri Hivatal „C” épületében található garázs belső padlószintjének süllyesztésével járó munkálatok végzését nem támogatja, a tulajdonosi hozzájárulás megadását megtagadja.

Felelős: Polgármester

Határidő: azonnal

Erről értesülnek: 1./ Önkéntes Tűzoltóság Jászárokszállás



    2./ Polgármesteri Hivatal Műszaki Irodája



    3./ Irattár.

i) A 107/2010. (IV. 29.) határozat visszavonása, valamint az Önkéntes, illetve a Köztestületi Tűzoltóság számára az Önkormányzat tulajdonát képező Jászárokszállás, Széchenyi u. 1. szám alatti ingatlan belső udvar használatának megtiltása
Gergely Zoltán polgármester: Ismerteti a Széchenyi u. 1. szám alatti ingatlan belső udvar használatának megtiltásához kapcsolódó előterjesztést. Elmondja, hogy a Tűzoltóság korábban engedélyek nélkül egy garázst épített a Széchenyi u. 1. szám alatti ingatlan udvarán. A Jászberényi Építésügyi Hatóság elrendelte a garázs elbontását, mely megtörtént. A garázs egy idő után újból felépítésre került. A Műszaki Iroda felszólította a Tűzoltóságot a garázs elbontására. Javasolja, hogy a Képviselő-testület egyúttal vonja vissza a belső udvar használatára vonatkozó határozatát. 

Bakainé Magyari Melinda műszaki irodavezető: Elmondja, hogy a 107/2010. (IV. 29.) határozat nem jogosítja fel a Tűzoltóságot garázs felépítésére, mely engedélyköteles munkavégzés és továbbra is túlépített a terület. 
Petró Géza képviselő: Elmondja, hogy a Pénzügyi és Városfejlesztési Bizottság támogatta a határozati javaslatot. 

Csőke István képviselő: Arról érdeklődik, hogy lehetővé tehetik-e a Tűzoltóságnak, hogy felépítmény nélkül használhassák a belső udvart az autó tárolására. 

Gergely Zoltán polgármester: Elmondja, hogy túlépített a terület, nagyon szűk az udvar. Ha nem szavahihető a tűzoltóság vezetése, és újraépíti az engedély nélküli garázst, mi a biztosíték arra, hogy nem épül meg újból a garázs. 

Csőke István képviselő: Javasolja, hogy az udvar használatát továbbra is engedélyezzék a Tűzoltóság számára. 

Gergely Béláné képviselő: Idézetet olvas fel az Önkéntes Tűzoltóság leveléből. Véleménye szerint az önkormányzat az utolsó pillanatig mindent elkövetett annak érdekében, hogy a Tűzoltósággal és a Tűzoltó Egyesülettel normalizálódjon a kapcsolat. A városnak az idei évben is szándékában állt támogatni a Tűzoltóságot, amelynek egyetlen feltétele volt, hogy az előző évi önkormányzati támogatással számoljanak el, amelyre még nem került sor. A Képviselő-testület azt a döntést hozta, hogy visszatartja a támogatást, amíg az előző évi támogatással nem számol el a Tűzoltóság. 

Dr. Olajos Gyula képviselő: Szomorúságát fejezi ki amiatt, hogy a Képviselő-testület és a Tűzoltóság kapcsolata nem normalizálódott. Követendő példának tartja a helyi mentőállomás működését. 
Gergely Zoltán polgármester: Elmondja, hogy a Tűzoltóság részéről a belső ellenőrzés során nem szolgáltattak adatokat a belső ellenőr számára. A felügyelő bizottságnak erről tárgyalnia kellett volna, de a bizottság sem működik teljes létszámmal. Ügyészségi vizsgálat során megállapították azt is, hogy az alapszabályt olyan módon kell módosítani, a vezetőség kérdéséről dönteni, hogy arról az alapítók előzetesen tárgyaljanak. 

Szavazásra bocsátja a tulajdonosi hozzájárulásról szóló korábbi határozat visszavonásáról szóló határozati javaslatot. Megállapítja, hogy a Képviselő-testület a határozatot egyhangúlag elfogadta és meghozta az alábbi határozatot:

110/2011. (VI. 30.) határozat:

/Jászárokszállás Város Önkormányzata Képviselő-testületének 107/2010. (IV.29.) határozatának visszavonásáról/

Jászárokszállás Város Önkormányzatának Képviselő-testülete visszavonja a Jászárokszállás, Széchenyi u. 1. sz alatti ingatlan tulajdonosi hozzájárulásáról szóló 107/2010. (IV.29.) határozatát.

Felelős: polgármester

Határidő: azonnal

Erről értesülnek: 1./ Önkéntes Tűzoltó Egyesület Jászárokszállás. Árpád tér 1.

    2./ Polgármesteri Hivatal Műszaki Irodája



    3./ Irattár.

Gergely Zoltán polgármester: Szavazásra bocsátja a belső udvar használatának megengedéséről szóló módosító javaslatot. Megállapítja, hogy a Képviselő-testület két igen, hét nem szavazattal elutasított a javaslatot. 

Szavazásra bocsátja az eredeti határozati javaslatot. Megállapítja, hogy a Képviselő-testület hét igen, két nem szavazattal elfogadta a határozati javaslatot és meghozta az alábbi határozatot:

111/2011. (VI. 30.) határozat:

/Az Önkéntes Tűzoltóság Jászárokszállás és az Önkéntes Tűzoltó Egyesület számára az Önkormányzat tulajdonát képező Jászárokszállás, Széchenyi u. 1. szám alatti ingatlan belső udvar használatának megtiltásáról/

Jászárokszállás Város Önkormányzatának Képviselő-testülete 2011. július 01. napjától kezdődően megtiltja az Önkéntes Tűzoltóság Jászárokszállás és az Önkéntes Tűzoltó Egyesület számára, hogy az Önkormányzat tulajdonát képező Jászárokszállás, Széchenyi u. 1. szám alatti ingatlan belső udvarát használja.

Felelős: polgármester

Határidő: azonnal

Erről értesülnek: 1./ Önkéntes Tűzoltóság Jászárokszállás 5123 






Jászárokszállás, Árpád tér 1.

    2./ Önkéntes Tűzoltó Egyesület 5123 Jászárokszállás,  Árpád tér 1.



    3./ Polgármesteri Hivatal Műszaki Irodája



    4./ Víziközmű

    5./ Irattár.

j) A pályázati önerő biztosítása felújított tűzoltó gépjárműfecskendő és nagy értékű felszerelések beszerzéséhez szóló 110/2010. (IV. 29.) határozat visszavonása

Gergely Zoltán polgármester: Elmondja, hogy a határozat visszavonását az indokolja, hogy a Tűzoltóság más forrásból biztosította a szükséges forrást, a tűzoltó gépjárműfecskendő már megérkezett, a támogatás összegét nem hívta le, nem érkezett kérelem a kifizetésére. A támogatás lehívása vált volna lehetővé, ha a tulajdonosi jogok az önkormányzat tulajdonába kerültek volna. 
Petró Géza képviselő: Elmondja, hogy a Pénzügyi Bizottság támogatta a határozati javaslatot. 

Csőke István képviselő: Javasolja, hogy kétmillió forint összeg tartalékalapba helyezése mellett négymillió forintot fordítson az önkormányzat új tűzcsapok kialakítására, régiek felújítására. 

Gergely Béláné képviselő: Javasolja az eredeti határozati javaslat megszavazását, az illetékes mérje fel a tűzcsapok állapotát és készítsen felmérést a felújítás, építés költségeiről. A pontos összeg ismeretében döntsön a Képviselő-testület arról, hogy a tartalékalapból mekkora összeget fordítsanak a tűzcsapokra. 

Csőke István képviselő: Javasolja a két határozati javaslat összevonását. 

Gergely Zoltán polgármester: Megerősíti, hogy a Képviselő-testület fejezze ki szándékát arra vonatkozóan, hogy a tűzcsapok felújítására is fordítanak ebből az összegből, amennyiben a felmérések elkészülnek. Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

112/2011. (VI. 30.) határozat:

/A pályázati önerő biztosítása felújított tűzoltó gépjárműfecskendő és nagy értékű felszerelések beszerzéséhez szóló 110/2010. (IV.29.) határozat visszavonásáról/

Jászárokszállás Város Önkormányzatának Képviselő-testülete a  pályázati önerő biztosítása felújított tűzoltó gépjárműfecskendő és nagy értékű felszerelések beszerzéséhez szóló 110/2010. (IV.29.) határozatát visszavonja, mivel az Önkéntes Tűzoltóság Jászárokszállás a támogatással érintett gépjárművet a támogatás felhasználása nélkül megvásárolta, a támogatást igénybe venni nem kívánta.

A Képviselő-testület kifejezi azon szándékát, mely szerint a visszavont támogatás összegéből – a Víziközmű erre vonatkozó igényfelmérése után – a városi tűzcsapok felújítására fog sor kerülni.

Felelős: polgármester

Határidő: azonnal

Erről értesülnek: 1./ Önkéntes Tűzoltóság Jászárokszállás 5123 Jászárokszállás, Árpád tér 1.

 2./ Polgármester

 3./ Aljegyző

 4./ Pénzügyi Iroda

 5./ Irattár.

k) Gépjármű költségtérítés megállapítása
Gergely Zoltán polgármester: Elmondja, hogy a határozati javaslatban szereplő vezetők eddig is a javasolt összeget kapták gépjármű költségtérítés címén, a módosításra a személyi változások miatt van szükség. Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

113/2011. (VI. 30.) határozat:

/Gépjármű költségtérítés megállapításáról, egyidejűleg a vonatkozó 

28/2009. (III.26.) határozat hatályon kívül helyezéséről/

Jászárokszállás Város Önkormányzatának Képviselő-testülete jóváhagyja, hogy 2011. július 04. napjától az alábbi személyek részére havonta az alábbi összegű gépjármű költségtérítés kerüljön kifizetésre:

	Gépjármű költségtérítésben részesülő személyek
	2011. július 04. napjától megállapított összeg

	Dr. Gábris Emese jegyző
	57.000,-Ft / hó

	….. aljegyző
	37.000,-Ft / hó

	Csomor János iskolaigazgató
	47.000,- Ft / hó

	Jakus József, a Víziközmű vezetője
	67.000,-Ft / hó

	Majkutné Tóth Emma gimnáziumigazgató
	27.000,-Ft / hó


A gépjármű költségtérítés igénybe vételének feltétele: érvényes „B” kategóriás vezetői engedély megléte.

A Képviselő-testület a gépjármű költségtérítésről szóló 28/2009. (III.26.) határozatát 2011. július 04. napjától hatályon kívül helyezi.

Felelős: polgármester, jegyző

Határidő: folyamatos.

Erről értesülnek: 1./ Érintettek

 2./ Pénzügyi Iroda Helyben

 3./ Személyi anyag

 4./ Irattár.

l) Víziközmű követelés elengedése

Gergely Zoltán polgármester: Ismerteti a Víziközmű intézménynek a Recyco Kft-vel kapcsolatos követelés elengedéséről szóló előterjesztést. Elmondja, hogy amennyiben a Recyco Kft. augusztusig nem kezdi el az építkezést az általa megvásárolt területen, az térítés nélkül visszakerül az önkormányzathoz. Jelenleg függő tétel a Víziközműnél a szennyvíz és vízbekötés díja, melyet a kivitelezőnél elengednek. 
Petró Géza képviselő: Elmondja, hogy a Pénzügyi Bizottság támogatta a határozati javaslatot. 

Gergely Béláné képviselő: Arról érdeklődik, hogy a Profiter Hungária Kft. hogyan kapcsolódik az előterjesztéshez. 

Gergely Zoltán polgármester: Elmondja, hogy a Profiter Hungária Kft. volt az eredeti kivitelező a Recyco területén a telephely lábazat kialakításánál. Az új szerződés megkötésénél szerepel a tétel elengedése. A Víziközműnél ekkor kerül helyretételre. 

Csőke István képviselő: Arról érdeklődik, hogy mikor kezdik az építést. 

Gergely Zoltán polgármester: Elmondja, hogy egyelőre nem kezdték el, augusztusig van idejük. A Széchenyi Tervben benyújtott pályázatuk eredményét várják. 

Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a javaslatot, és meghozta az alábbi határozatot: 

114/2011. (VI. 30.) határozat:

/Víziközmű követelés elengedéséről/

Jászárokszállás Város Önkormányzatának Képviselő-testülete a Víziközmű intézménynél követelés elengedése jogcímén hozzájárul, hogy kivezetésre kerüljön a Profiter-Hungária Kft, 5137 Jászkisér, Madách tér 8. víz- és szennyvízbekötés díjának kiszámlázott összege, 792.711,-Ft, azaz Hétszázkilencvenkettőezer-hétszáztizenegy forint.  
Határidő: azonnal

Felelős:  Jegyző

Erről értesülnek:      Pénzügyi Iroda H.




    Víziközmű Intézmény H.




     Irattár

m) A Jászsági Támogató Szolgálat gazdasági társaság fenntartásában való átadásának támogatásáról

Gergely Zoltán polgármester: Jelenleg tizenhat dolgozó látja el a feladatokat, Jászárokszállásról sok lakost szállítanak Jászberénybe. A finanszírozás költsége növekszik, nagyobb önkormányzati támogatásra volna szükség. A javaslat szerint egy kft-ben látnák el a továbbiakban, de a jelenlegi támogatási szint mellett. 

Kovácsné Tősér Zsuzsanna képviselő: Reményét fejezi ki amiatt, hogy a jászárokszállási lakosok nem szenvednek majd hátrányt az átalakítás után sem. 

Gergely Zoltán polgármester: Elmondja, hogy nagyon sokan kiléptek a szolgálattól, változatlan formában nem tartható fenn. A Támogató Szolgálattal kapcsolatban nagyon sok bizonytalanság van.
Szavazásra bocsátja a határozati javaslatot. Megállapítja, hogy a Képviselő-testület egyhangúlag támogatta a javaslatot és meghozta az alábbi határozatot:

115/2011. (VI. 30.) határozat:

/A Jászsági Támogató Szolgálat gazdasági társaság fenntartásába való átadásának támogatásáról/

Jászárokszállás Város Önkormányzatának Képviselő-testülete kifejezi azon szándékát, mely szerint a szociális igazgatásról és szociális ellátásokról szóló 1993. évi III. törvény (továbbiakban Szt.) 65/A.§-ában (közösségi ellátások, kivéve a szenvedélybetegek alacsonyküszöbű ellátását) és a 65/C.§-ában (támogató szolgáltatás) foglalt, jelenleg a Jászsági Többcélú Társulás, mint az Szt. 4.§ ma) pontja értelmében állami fenntartó fenntartása alatt működő Jászsági Támogató Szolgálat által ellátott közfeladatokat 2012. január 01. napjától – a jogfolytonosság biztosításával – az Szt. 4.§ md) pontja szerinti nem állami  fenntartó (gazdasági társaság – kft.) fenntartása alatt működő intézmény keretei között kívánja ellátni.

Felelős: polgármester

Határidő: folyamatos.

Erről értesülnek: 1./ Jászsági Többcélú Társulás 5100 Jászberény, Szabadság tér 16.

 2./ Jászsági Támogató Szolgálat – Széll Anett mb. intézményvezető 5137 Jászkisér, Fő út 7.

  3./ Irattár.

n) Szándéknyilatkozat a Családsegítő és Gyermekjóléti Szolgálatnak a Jászsági Többcélú Társulás fenntartásába adásáról
Gergely Zoltán polgármester: Elmondja, hogy a Családsegítő és Gyermekjóléti Szolgálat változatlan formában történő feladatellátására, de központi támogatásból való fenntartására vonatkozik az előterjesztés. Az állam kistérségi társulási ellátásra 2,5 millió forinttal több támogatást ad, mint önkormányzati fenntartásnál. 

Szabó Benedekné helyettesítő jegyző: Elmondja, hogy Jászdózsán is társulási formában működik a családsegítő szolgálat. Semmilyen színvonalbeli romlás nem tapasztalható, a dolgozójukat ugyanúgy átvették, mintha Jászdózsa Község Önkormányzata volna a munkáltatója. Nagyon jó kapcsolatot ápolnak a vezetőséggel, csak jó tapasztalataik vannak.

Dr. Olajos Gyula képviselő: Elmondja, hogy a Szociális Bizottság tárgyalta és támogatta a határozati javaslatot. 

Kovácsné Tősér Zsuzsanna képviselő: Évekkel ezelőtt felmerült a Szolgálat társulásba adása, akkor sem támogatták és ő most sem tudja támogatni a javaslatot. A kistérségi ellátásnál lényegesen kevesebb a dolgozóknak adható béren kívüli juttatás. Nem biztos abban, hogy ha átadják a szolgálatot, minden dolgozó megmaradna vagy más munkahelyre csoportosíthatnák át őket.
Csőke István képviselő: Elmondja, hogy a városban már mindent kialakítottak a Szolgálat működéséhez, másrészt a szükséges végzettséggel bíró munkatársak dolgoznak itt. Jászsági szinten olyan településeken is el kell látni a feladatot, ahol eddig nem volt. A helyettesítések mindenképpen a helyi színvonal rovására történnének. Éveken keresztül küzdöttek minden intézmény fenntartásáért és a társulás még egy esetben sem tudta a színvonal emelkedését elérni. 

Drapos Béláné alpolgármester: Kihangsúlyozza, hogy szándéknyilatkozatról van szó, szeptember 20-ig meg kell vizsgálni, hogy milyen módon valósulna meg az együttműködés. 
Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület hét igen, egy nem szavazattal, egy tartózkodás mellett elfogadta a javaslatot és meghozta az alábbi határozatot:
116/2011. (VI. 30.) határozat:

/Szándéknyilatkozat a Családsegítő és Gyermekjóléti Szolgálatnak 

a Jászsági Többcélú Társulás fenntartásába adásáról/

Jászárokszállás Város Önkormányzatának Képviselő-testülete ezennel kifejezi azon szándékát, mely szerint a jelenleg önkormányzati fenntartásban működő Családsegítő és Gyermekjóléti Szolgálatot (5123 Jászárokszállás, Móczár A. tér 7.) 2012. január 01. napjától a Jászsági Többcélú Társulás (székhelye: 5100 Jászberény, Szabadság tér 16.) fenntartásába kívánja átadni.

A Képviselő-testület a családsegítés és a gyermekjóléti szolgáltatás szakfeladatok társulási fenntartásba adása lehetőségének a Jászsági Többcélú Társulással együttműködve való vizsgálatára, a szükséges tárgyalások lefolytatására 2011. szeptember 20-ig terjedő határidővel kijelöli Gergely Zoltán polgármestert.

Határidő: 2011. szeptember 20.

Felelős: Gergely Zoltán polgármester

Erről értesülnek: 1./ Gergely Zoltán polgármester

2./ Jászsági Többcélú Társulás 5100 Jászberény, Szabadság tér 16.

 3./ Gondozási Központ vezetője Helyben

 4./ Pénzügyi Iroda Helyben

 5./ Irattár.

o) Oktatási Bizottság tájékoztatója a Városi Könyvtár SZMSZ-éről
Gergely Zoltán polgármester: A Városi Könyvtár Szervezeti és Működési Szabályzata módosításának ismertetésére felkéri Csomor János képviselőt. 

Csomor János képviselő: Elmondja, hogy az Oktatási, Sport és Ügyrendi Bizottság tárgyalta a Városi Könyvtár SZMSZ-ét és elfogadásra javasolja a határozati javaslatot. A módosításra az Áht. változása miatt volt szükség. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

117/2011. (VI. 30.) határozat:

/Az Oktatási, Sport és Ügyrendi Bizottság beszámolójának elfogadásáról/

Jászárokszállás Város Önkormányzatának Képviselő-testülete elfogadta az Oktatási, Sport és Ügyrendi Bizottságnak a Városi Könyvtár SZMSZ-ének módosításáról szóló beszámolóját. 

p) Oktatási Bizottság tájékoztatója a Deák Ferenc Gimnázium számítógépeinek selejtezéséről
Csomor János képviselő: Ismerteti a Deák Ferenc Gimnázium, Közgazdasági és Informatikai Szakközépiskola számítógépeinek selejtezésével kapcsolatos vizsgálat eredményeit. A selejtezést a szabályzatoknak megfelelően végeztek, egy jegyzékben felsorolták a selejtezni kívánt eszközöket. 

Csőke István képviselő: Elmondja, hogy erkölcsileg elítélendő, de jogilag nem kifogásolható a selejtezés választott módszere. 

Gergely Zoltán polgármester: Javasolja, hogy a jegyző dolgozzon ki megoldási javaslatot a következő soros ülésig arra, hogy az intézmények selejtezési eljárása során megsemmisítésre csak a Polgármesteri Hivatal Pénzügyi Irodájának előzetes egyetértésével kerülhessen sor. Szavazásra teszi fel a határozati javaslatot. Megállapítja, hogy a képviselő-testület meghozta az alábbi határozati javaslatot. 
118/2011. (VI. 30.) határozat:

/Selejtezési szabályzatok felülvizsgálatáról/
Jászárokszállás Város Önkormányzatának Képviselő-testülete megbízza Jászárokszállás Város Jegyzőjét, hogy dolgozza ki a megoldási javaslatát arra, hogy az önkormányzati intézmények selejtezési szabályzata tartalmazza azt a rendelkezést, mely szerint selejtezési eljárás során megsemmisítésre csak a Polgármesteri Hivatal Pénzügyi Irodájának előzetes egyetértésével kerülhet sor.

Felelős: jegyző

Határidő: 2011. szeptember 08.

Erről értesülnek: 1./ Jegyző

 2./ Irattár.
q) Polgármester tájékoztatója a 0170/114 hrsz-ú szántó ajándékozásának elfogadásáról
Gergely Zoltán polgármester: Tájékoztatja a Testületet, hogy a vasút és az Ipari Park területe mellett a hűtő tónál található területet ajánlották fel ingyenesen az Önkormányzat számára, amely ajánlatot a Polgármester hatásköre elfogadni. 
Petró Géza képviselő: Elmondja, hogy a Pénzügyi Bizottság tudomásul vette az ajándékozás tényét. 

Gergely Zoltán polgármester: Megállapítja, hogy a Képviselő-testületnek nem kell határozatot hoznia az ajándékozás elfogadásáról. 

r) Jászárokszállás Városáért Alapítvány Alapító Okiratának módosításáról

Dr. Gábris Emese aljegyző: Ismerteti a Jászárokszállás Városáért Alapítvány Alapító Okiratának módosításáról szóló előterjesztést.  A módosítás azért szükséges, mert a bíróság hiánypótlásra hívja fel az alapító képviselő-testületet. Az Alapítvány egyik kuratóriumi tagja, Ádám Gábor lakcíme az okiratban Jászárokszállás Halász u. 1. szám. A tisztséget elfogadó nyilatkozatában a Halász u. 3. számot jelölte meg és ez a tényleges lakcíme is. 
Gergely Zoltán polgármester: Szavazásra bocsátja a határozati javaslatot. Megállapítja, hogy a képviselő-testület egyhangúlag elfogadta a javaslatot és meghozta az alábbi határozatot:

119/2011. (VI. 30.) határozat:

/Jászárokszállás Városáért Alapítvány Alapító Okiratának módosításáról/

Jászárokszállás Város Önkormányzatának Képviselő-testülete a Jászárokszállás Városáért Alapítvány Alapító Okiratát (továbbiakban: AO) az alábbiak szerint módosítja:

Az AO 8./ pontjának 5. mondatában Ádám Gábor kuratóriumi tag lakcíme 5123 Jászárokszállás, Halász u. 1. számról 5123 Jászárokszállás, Halász u. 3. számra módosul.

A Képviselő-testület megbízza a Jegyzőt ezen határozatnak az Alapítvány Alapító Okiratához történő csatolásával, valamint a szükséges intézkedések megtételével. 

Határidő: 2011. július 20.

Felelős: jegyző.

Erről értesülnek: 1./ a Kuratórium elnöke

                            2./ Jegyző

                            3./ Irattár.

Gergely Zoltán polgármester: Megállapítja, hogy a napirendi pontok végére értek. Megköszöni a részvételt és zárt ülést rendel el. 

Jegyzőkönyv lezárva 2011. június 30-án 17 óra 31 perckor. 

Kmf.


Gergely Zoltán 




Szabó Benedekné


 polgármester





helyettesítő jegyző

